A Bizottság határozata

(2004. február 12.)

az amitráznak a 91/414/EGK tanácsi irányelv I. mellékletébe történő fel nem vételéről, valamint az e hatóanyagot tartalmazó növényvédő szerek engedélyének visszavonásáról

(az értesítés a C(2004) 332. számú dokumentummal történt)

(EGT vonatkozású szöveg)

(2004/141/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2003/119/EK bizottsági irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2], és különösen annak 8. cikke (2) bekezdése harmadik és negyedik albekezdésére,

tekintettel a legutóbb a 2266/2000/EK rendelettel [3] módosított, a növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendeletre [4], és különösen annak 7. cikke (3a) bekezdése b) pontjára,

mivel:

(1) A 91/414/EGK irányelv 8. cikkének (2) bekezdése előírja a Bizottság számára, hogy indítson munkaprogramot az 1993. július 25-én már forgalomban lévő növényvédő szerekben használt hatóanyagok vizsgálata céljából. A program megvalósításának részletes szabályait a 3600/92/EGK rendelet határozza meg.

(2) A legutóbb a 2230/95/EK rendelettel [5] módosított, a növényvédő szerek hatóanyagainak megállapításáról és a 3600/92/EGK bizottsági rendelet végrehajtása céljából a növényvédő szerek hatóanyagainak megállapításáról és a referens tagállamok kijelöléséről szóló, 1994. április 27-i 933/94/EK bizottsági rendelet [6] kijelölte azon hatóanyagokat, amelyeket a 3600/92/EGK rendelet keretében értékelni kell, valamint minden egyes hatóanyag értékelése vonatkozásában kijelölte a referensként közreműködő tagállamot, és minden egyes hatóanyag tekintetében azonosította azon gyártókat, akik időben megtették a bejelentést.

(3) A amitráz a 933/94/EK rendeletben kijelölt 89 hatóanyag egyike.

(4) A 3600/92/EGK rendelet 7. cikke (1) bekezdésének c) pontjával összhangban Ausztria, mint kijelölt referens tagállam a bejelentők által az említett rendelet 6. cikke (1) bekezdésével összhangban szolgáltatott információk értékeléséről készített jelentését 1998. január 6-án benyújtotta a Bizottságnak.

(5) A referens tagállam jelentésének kézhezvétele után a Bizottság konzultációkat kezdett a tagállamok szakértőivel, valamint a legfontosabb bejelentővel, a Bayer CropScience-szel a 3600/92/EGK rendelet 7. cikke (3) bekezdése rendelkezéseinek megfelelően.

(6) E hatóanyagra vonatkozóan 2000. június 9-én és 2003. március 21-én a Bizottság két háromoldalú tárgyalást tartott a fő adatszolgáltatóval és a referens tagállammal.

(7) Az Ausztria által elkészített értékelési jelentést a tagállamok és a Bizottság az Élelmiszerlánc- és Állat-egészségügyi Állandó Bizottság keretében felülvizsgálta. A felülvizsgálatot 2003. július 4-én a Bizottság amitrázra vonatkozó felülvizsgálati jelentése formájában véglegesítették.

(8) A benyújtott információk alapján végzett vizsgálatok nem bizonyítják, hogy a javasolt felhasználási körülmények között az amitrázt tartalmazó növényvédő szerek általában várhatóan kielégítik a 91/414/EGK irányelv 5. cikke (1) bekezdésének a) és b) pontjában megállapított követelményeket. Különösen az 5. cikk (2) bekezdésének b) pontja rendelkezik úgy, hogy az emberre vonatkozó megengedhető napi bevitelt (ADI) figyelembe kell venni, amikor döntenek az I. mellékletbe való felvételről. A megengedhető napi bevitel megállapításakor figyelembe kell venni az amitráz lehetséges neurológiai hatásait. Ezeket a hatásokat figyelembe vették, amikor meghatározták az akut referenciadózist, vagyis egy anyagnak azt a becsült mennyiségét, aminek rövid időn keresztül tartó fogyasztása nem jelent jelentős kockázatot a fogyasztó számára. A javasolt felhasználásra vonatkozóan nem lehetett bizonyítani, hogy a fogyasztókat ne lehetne kitenni az akut referenciadózist meghaladó mennyiségű amitráznak. A bejelentő valószínűségre alapuló kockázatértékelést készített. Azonban figyelembe kell venni, hogy az ilyen valószínűségre alapuló kockázatértékelés értelmezésére még nincsenek elfogadott kritériumok, és a lehetséges kockázatokat figyelembe véve nem lenne helyénvaló a határozathozatalt e kritériumok elfogadásáig halasztani.

(9) Ezért az amitráz nem vehető fel a 91/414/EGK irányelv I. mellékletébe.

(10) Intézkedéseket kell tenni annak biztosítására, hogy az amitrázt tartalmazó növényvédő szerek jelenlegi engedélyei az előírt időszakon belül visszavonásra kerüljenek, valamint meghosszabbításukra ne kerüljön sor, és ilyen termékekre ne adjanak ki új engedélyeket.

(11) A Bizottsághoz benyújtott információk alapján úgy tűnik, hogy mivel egyes tagállamokban nem áll rendelkezésre hatékony alternatíva egyes korlátozott felhasználási célokra, ezért az alternatívák kifejlesztésének lehetővé tételéhez szükség van a szóban forgó hatóanyag további alkalmazására. Jelen körülmények között a minimális kockázatot célzó szigorú feltételek mellett indokolt előírni egy hosszabb időszakot azon meglévő engedélyek visszavonására, amelyek a nélkülözhetetlennek tartott, a károsító szervezetek leküzdésére jelen pillanatban vélhetően alternatívával nem rendelkező korlátozott felhasználási célokat engedélyezik.

(12) A tagállamok által az amitrázt tartalmazó növényvédő szerek meglévő készleteinek megsemmisítésére, tárolására, forgalomba hozatalára és felhasználására adott engedélyekre vonatkozó türelmi időt egy 12 hónapot meg nem haladó időszakra kell korlátozni, hogy a meglévő készletek felhasználása a soron következő vegetációs időszakon túl ne legyen lehetséges.

(13) Ez a határozat nem sérti a Bizottságnak a legutóbb a 807/2003/EK rendelettel [7] módosított, a meghatározott hatóanyagokat tartalmazó növényvédő szerek forgalomba hozatalának és használatának tilalmáról szóló, 1978. december 21-i 79/117/EGK tanácsi irányelv [8] keretében e hatóanyaggal kapcsolatban egy későbbi időpontban esetlegesen tett intézkedéseit.

(14) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A amitrázt a Bizottság nem veszi fel hatóanyagként a 91/414/EGK irányelv I. mellékletébe.

2. cikk

A tagállamok gondoskodnak arról, hogy:

1. A amitrázt tartalmazó növényvédő szerekre kiadott engedélyeket 2004. augusztus 12-ig visszavonják;

2. 2004. február 17-től amitrázt tartalmazó növényvédő szerekre vonatkozó engedélyeket nem adnak ki vagy hosszabbítanak meg a 91/414/EGK irányelv 8. cikke (2) bekezdésében meghatározott eltérés értelmében.

3. A melléklet B oszlopában felsorolt felhasználási célokra az A oszlopban szereplő államok az amitrázt tartalmazó növényvédő szerek engedélyét 2007. június 30-ig hatályban tarthatják, feltéve, hogy az illető tagállamok:

a) gondoskodnak arról, hogy az ilyen, továbbra is forgalomban lévő növényvédő szereket újracímkézzék annak érdekében, hogy a korlátozott feltételeknek megfeleljenek;

b) előírják az összes megfelelő kockázatcsökkentő intézkedés alkalmazását a lehetséges kockázatok csökkentése érdekében, hogy biztosítsák az emberi és állati egészség, valamint a környezet védelmét; valamint

c) gondoskodnak arról, hogy e felhasználási célok alternatív termékeit vagy módszereit – különösen cselekvési tervek segítségével – intenzíven kutassák.

Az érintett tagállam legkésőbb 2004. december 31-éig értesíti a Bizottságot e bekezdés alkalmazásáról, és különösen az a) és c) pontok alapján megtett intézkedésekről, továbbá megküld számára egy éves becslést a nélkülözhetetlen felhasználási célokra e cikk alapján alkalmazott amitráz mennyiségéről.

3. cikk

A tagállamok által a 91/414/EGK irányelv 4. cikke (6) bekezdésének rendelkezéseivel összhangban megállapított türelmi időszaknak a lehető legrövidebbnek kell lennie, és:

a) azon felhasználási célok tekintetében, melyek engedélyét 2004. augusztus 12-éig kell visszavonni, legkésőbb 2005. augusztus 12-éig le kell járnia;

b) azon felhasználási célok tekintetében, melyek engedélyét 2007. június 30-ig kell visszavonni, legkésőbb 2007. december 31-éig le kell járnia.

4. cikk

Ennek a határozatnak a tagállamok a címzettjei.

Kelt Brüsszelben, 2004. február 12-én.

a Bizottság részéről

David Byrne

a Bizottság tagja

[1] HL L 325., 2003.12.12., 41. o.

[2] HL L 230., 1991.8.19., 1. o.

[3] HL L 259., 2000.10.13., 27. o.

[4] HL L 366., 1992.12.15., 10. o.

[5] HL L 225., 1995.9.22., 1. o.

[6] HL L 107., 1994.4.28., 8. o.

[7] HL L 122., 2003.5.16., 36. o.

[8] HL L 33., 1979.2.8., 36. o.

--------------------------------------------------

MELLÉKLET

A 2. cikk 3. pontjában említett engedélyek jegyzéke

A oszlop | B oszlop |

Tagállam | Felhasználási cél |

Görögország | Gyapot |

Hollandia | Faiskola, földieper (csak szaporítóanyag), körtefa szüret után |

Egyesült Királyság | Körtefa szüret után |

Portugália | Körtefa szüret után |

--------------------------------------------------